地名: 金城 (江原道, 縣（令）)
年: 1697.0

○昏後, 李梲、兪選基等上變曰: "一日李榮昌來宿梲家, 猝然問曰: ‘君欲得葬地, 則往見吾師可也。’ 師僧卽雲浮, 而時年七十, 宋朝名臣汪藻之後也。 大明亡後, 自中原飄到我國, 削髮入金剛, 而其人上通天文, 下察地理, 中觀人事, 才不下於古之孔明、劉基者也。 以佛經敎僧徒, 得其中拔萃者玉如、一如、卯定、大聖、法主等百餘人, 傳其術業, 締結八道之僧。 且結張吉山之輩, 又得所謂眞人鄭、崔兩人, 先平我國, 立鄭姓後, 攻中原, 立崔姓云云。’ 梲謂曰: ‘榮昌猝發凶惡之說, 當詳探形迹, 以爲處置之道。’ 十一月初三日, 榮昌謂梲等曰: ‘吾輩經營大事, 則崔尙仲、尙晟
              
                【尙仲等卽前兵使崔雲瑞妾子, 而梲之世傳奴子, 隱匿推出, 仍爲許贖, 而文券猶未出給故也。】
              贖文, 爲先出給, 仍與結義兄弟, 同爲開國好矣。’ 梲等許之。 四日榮昌與尙仲兄弟, 來到梲家, 請出給文券, 與之同盟, 達夜妖言。 翌朝使選基折紙爲團, 中書一黃字, 黃字之畫中, 細書結義爲兄弟, 誓心共開國。 選基曰: ‘黃字之意何在?’ 榮昌曰: ‘曾見雲浮與人共盟時, 如此故爲之。’ 榮昌仍書其姓名, 着名後, 推與四人, 使之依此例書, 依其言各自書, 則榮昌曰: ‘一時焚香跪拜, 結義可也。’ 梲等從之, 則榮昌給其團紙於選基, 而罷歸。 後選基謂梲曰: ‘吾輩與金慶咸、金廷說, 情同兄弟, 可與議事。’ 梲躬往請來, 與之相議後, 又招榮昌, 試爲探問, 則凶言妖說, 一如前日。 將此曲折, 使金廷說先告於兵曹判書。 其後榮昌, 要與同行, 往見龍宮寺, 自金剛來僧卯定之際, 李翊華稱名人適來。 榮昌曰: ‘此人可與同事。 ’ 仍與携去其家, 夜與翊華, 來宿梲家, 酬酢凶言。 翊華問雲浮及所謂眞人四柱, 則榮昌曰: ‘雲浮丁卯生, 而所謂眞人, 則己巳戊辰、己巳戊辰。’ 云。 翊華曰: ‘秘記曰: 「唐將卯生人, 來自中國, 當踏八方而起。」, 正指雲浮而言也。’ 又曰: ‘己巳戊辰、己巳戊辰, 卽蛇變爲龍之格。 崇禎皇帝四柱, 蛇變爲龍者一, 而能爲天子, 此則有二, 誠極喜幸。’ 又曰: ‘秘記曰: 「辰、巳聖人出, 午、未樂堂堂。」 亦指此眞人而言也。’ 榮昌言: ‘所謂眞人三變, 時在高城
              鎭材勇將鄭涸家, 或在於雲浮所住玉晶菴, 而雲浮使鄭涸及其弟愼、崔憲卿、柳鑽、薛有澄等, 相替護衛, 而分送僧卯定、一如、玉如、無邊、玄聖、一鴈、海鴈、渡江、越江、惠一、道雲、道英、戒坦、聖珠、命根、金碧、寅澄、能洽、世雲、元井、憲日、竹茂、地平、天成、銀象、草龍、直守、黑守、希淡、黃憲、臧季、雲極、漢茂、法澄、風說、雪霽、新元、開惠、宇澄, 於圻內及諸道各寺, 以爲趁三月二十一日, 起兵犯闕之地, 江界府使申鍵、上土僉使申鎰及榮昌弟東伯、榮昌外叔金文夏、金化居富者池大豪ㆍ嚴俊吉ㆍ秦戎宗、咸鏡道居術士朱棐、春川居勇將崔興福、水原居力士韓以泰、龍仁居士人趙宗碩、府使洪夏臣ㆍ楊漢奭、金城居忠義安碩明等三兄弟、康居士稱號人、前郡守林東靖、水原軍器監官林弼興等, 亦參凶逆。’ 榮昌又言于梲曰: ‘山人來到, 別有好消息。’ 俄而來言曰: ‘雲浮送一僧以爲, 眞人匪久當到寶盖山, 君等四人, 趁明早一齊來會。’ 云, 率一僧惠察稱名者而來, 初傳雲浮消息曰: ‘吾事旣已盡成, 京中經營, 今至何境耶?’ 仍執三人手而論相曰: ‘匪久必有好事。’ 云云而去。 情迹尤極痛駭, 故使別武士金體乾, 跟捕拘留榮昌及其弟榮萬其奴仲吉、其妻仙玉等, 結縛奔告。" 上命大臣、禁府堂上、兩司長官、左右捕盜大將, 竝命招卽拿, 變書中所謂結縛拘留者僧惠察、李榮昌ㆍ榮萬、仲吉、仙玉等, 設鞫於內兵曹鞫廳。 又封納梲等所納立張文書六度, 冊子一封。
                【立張文書卽李梲等所進冊子, 卽變書所謂書告兵判者, 其中妖惡之說, 與變書略同。】
              又拿囚廷說、慶咸及文書中着名蔣永祐、蔣漢卿等。 榮昌之供, 以妖惡之言, 歸於李梲等諸人, 惠察之供, 則以爲渠之所爲, 皆出於榮昌之所敎誘。 鞫廳啓請面質窮問, 蔣永祐等諸人姑爲仍囚。 又請拿崔尙仲、尙晟。 榮昌面質時, 多語屈, 惠察則榮昌顯有敎誘之跡。 鞫廳啓請刑推榮昌, 又請梲等與尙晟兄弟面質, 又拿李翊華。 榮昌受刑二次, 始爲承款,
                【承款招辭與上變書略同。】
              而供辭中, 援引僧雲浮、楓悅、卯定、玉如、一如、惠日、鄭涸、柳鑽、鄭愼、崔憲卿、申鍵等十一人。 鞫廳啓請竝拿, 而又以鄭涸兄弟, 隱伏北邊山僻中, 令所在官一同捉送, 其外所援引僧人、賊人等, 亦令本道廣加譏捕, 榮昌則姑爲仍囚, 以待諸罪人拿來。 榮昌招內又言: "尙仲當爲卜直,
                【卽俗諺擔負者也。】
              
              尙晟可爲先行之說, 曾已言及, 而兩人皆應諾。" 云。 故以此更推於尙晟等, 尙晟則以爲: "聞榮昌之言於路上, 而意謂推奴之事。" 云, 尙仲以爲: "元無所聞。" 云。 仍與榮昌面質後, 尙晟兄弟連受刑訊, 不服而斃。 蔣漢卿以梲等凶書中, 有使漢卿往探僧人蹤迹之說, 請決棍, 惠察則鞫廳啓請決罪放送, 上命勿爲決罪而放之。 上以罪人承款後, 告者例爲釋枷, 而此則有不可徑放者, 解枷當否, 令鞫廳議啓, 鞫廳啓言: "梲、選基等, 與榮昌同心結腹, 日夜聚會, 同盟之書, 逆節已著, 而與慶咸合而爲一, 今此上變, 亦不過初因醞釀而成, 後恐敗露而發, 此三人決不可解枷。 請先解金廷說之枷。" 從之。 上又下敎鞫廳曰: "劇賊張吉山, 慓悍無比。 往來諸道, 徒黨寔繁, 已過十年, 尙未斯得。 頃自陽德, 發軍圍捕, 而終未捉得, 亦可知其陰兇矣。 今觀榮昌之招, 尤極痛惋。 不可不密勑諸道, 詳探所在, 別爲發軍勦捕, 以除後患, 亦爲議啓。" 鞫廳請令密諭于諸道, 使道臣、帥臣, 另施方略, 廣加譏察, 且令備局, 密爲分付於軍門及捕廳, 諭以不惜厚賞高爵之意, 內外一心, 期於必捕, 從之。 榮昌所援僧人惠一、楓悅拿來。 惠一與榮昌面質, 榮昌亦有敎誘之迹, 楓悅亦以爲全然不知。 李翊華與李梲面質, 亦互相爭辨, 竝姑仍囚。 俄而, 有前僉使洪箕疇者, 又上變言: "上年冬, 金廷說言曰: ‘有李榮昌者, 肆爲妖惡之言, 而朱棐之名, 亦出其口, 試往文川, 探問事情。’ 云, 故果爲下往文川, 以此言于郡守曺錫, 送簡邀棐, 其爲人如癡如狂, 其爲言, 若虛若實。 仍使之書出所懷, 則所書出者, 凡七度, 極其妖惡, 故卽爲上來告知之。" 鞫廳拿朱棐問之, 棐供曰: "去年冬, 遇箕疇於文川郡衙。 箕疇言: ‘欲爲移去鶴浦, 誰可與交者?’ 果爲書給若干人。 又言: ‘永興倅欲知本邑人物, 須列書鄕任可合人。’, 故又書給本邑人數十餘名。 其外寒溪道人鄭惠術業神秘之說及靑陸浦有疑鬼疑人之人, 來祭鄭家祠堂之說, 皆聞於箕疇, 而其所謂七度文書, 皆是僞書, 而亦或因其手書, 多有推演云。" 及與箕疇面質, 兩人皆以曹錫爲證, 鞫廳請拿錫。 錫供稱: "箕疇來言棐有不測心, 光恩君及申大將, 使之探問云, 故果爲招棐, 箕疇與棐再宿於別處。 其後箕疇出示棐所爲海島占曰: ‘棐以爲鬱陵島, 已作倭地, 可以請來。’ 云, 更請棐, 占三萬衛事, 棐卽擲錢作卦。 蓋棐之言曰: ‘三萬衛在永興, 地闊而高。 若有土賊之患, 糾率同志, 入于三萬衛。’ 又手書其所懷於諸紙, 以示箕疇, 卽所參見, 而其餘酬酢, 都出於箕疇賣弄棐者云。" 鞫廳更請棐、箕疇面質。 棐言七度文書, 渠自書, 寒溪道士之說, 聞於襄陽人宋時釬。 及更推, 棐還諱之, 被刑十次而斃。 時釬以自做妖言, 承款處斬。 箕疇、錫, 鞫廳請對, 請取服勘斷, 亦杖斃。 榮昌援引申鍵拿來, 亦自明, 其餘諸人, 皆譏捕而無其人, 鞫廳請更問。 榮昌變辭言: "僧如浮雲故, 以雲浮假作僧名, 李衡徴、尹斗緖ㆍ昌緖來見, 同坐沈檀家, 檀子得天及斗緖, 厚給銀錢, 衡徵仍做出鄭姓人、玉如、鄭涸、崔憲卿等名。 一如、惠一, 曾所相知, 楓悅名僧故, 憑藉爲言, 卯定之名, 亦自做出。" 云。 鞫廳以變幻納供, 請加刑, 至七次而斃。 於是勘處先囚諸罪人。 梲、選基、慶咸等伏誅, 李翊華、蔣永祐等遠配, 惠一、覺禪、楓悅、一如、申鍵等放送, 金廷說放送後論賞, 更以與告者有異, 勿爲論賞。